Kuigi komisjoni kehtestatud dokumendi nr VI/5330/97, milles määratakse kindlaks suunised finantskorrektsioonide kohaldamiseks Euroopa Põllumajanduse Arendus‑ ja Tagatisfondi (EAGGF) raames, võttis komisjon vastu EAGGF‑i raames ja selles on vastavalt pealkirjale ette nähtud suunised finantstagajärgede arvutamiseks EAGGFi tagatisrahastu raamatupidamisarvestuse kontrollimise ja heakskiitmise otsuse ettevalmistamisel, ei takista miski komisjonil kohaldada seda dokumenti muu hulgas pädevuse teostamisel, mis talle on määruse nr 1290/2005 ühise põllumajanduspoliitika rahastamise kohta artikli 31 lõike 1 kohaselt antud ühise põllumajanduspoliitika rahastamist tagavate fondide raamatupidamisarvestuse kontrollimiseks ja heakskiitmiseks.

Kui ühise põllumajanduspoliitika rahastamist tagavate fondide raamatupidamisarvestuse kontrollimise ja heakskiitmisega seoses ei ole liidu kantud kahju võimalik täpselt hinnata, võib komisjon näha ette kindla määraga korrektsiooni. Sellega seoses on mittetoetuskõlblike kulude arvutamiseks komisjoni kehtestatud dokumendis nr VI/5330/97, milles määratakse kindlaks suunised finantskorrektsioonide kohaldamiseks, ette nähtud kindla määraga korrektsioon 5% ulatuses, kui kõik võtmekontrollid on teostatud, kuid muu hulgas ei ole kinni peetud kohaldatavate määrustega ette nähtud põhjalikkusest, kuna võib põhjendatult järeldada, et need kontrollid ei taga piisavalt taotluste nõuetekohasust ja et fondide jaoks on kahju tekkimise oht.

Seega, kuna võtmekontrolli puudused mõjutavad toetuskõlblike pindalade kontrollimist, nagu puudused põldude identifitseerimise süsteemis ja maainfosüsteemis sisalduvate andmete osas, on komisjonil õigus kohaldada kindla määraga korrektsiooni kõikidele tehtud kulutustele, mida võtmekontrolli puudulikkus võib mõjutada. Nimelt tuleneb määruse nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, artikli 36 lõikest 1, et ühtse otsemaksete kava alusel antav toetus makstakse toetuskõlblike hektarite arvule vastavate toetusõiguste eest. Peale selle on asjaomase määruse artikli 44 lõikes 1 nähtud ette, et toetusõigus, millega on seotud toetuskõlblik hektar, annab õiguse toetusõigusega kindlaks määratud summa väljamaksmisele. Järelikult vastab ühtse otsemaksete kava alusel antud toetussumma aktiveeritud toetusõiguste ehk toetuskõlblike hektaritega kaasnevate toetusõiguste ühikuväärtuste summale. Sellest tulenevalt mõjutab toetuskõlblike pindalade määramisel tehtud viga igal juhul toetussummat. Seega mõjutab põldude identifitseerimise süsteemis või maainfosüsteemis aset leidnud rikkumine, mis mõjutab deklareeritud pindalade toetuskõlblikkuse kontrolli, potentsiaalselt igat makset.

Lisaks tuleneb dokumendist nr VI/5330/97, et korrektsioonimäära tuleb kohaldada sellele osale kulutustest, mis kujutavad endast riski. Kui puudus seisneb liikmesriigi poolt sobiva kontrollsüsteemi kehtestamata jätmises, tuleb korrektsiooni selle kindlamääralisuse tõttu kohaldada kõigi kulude suhtes, mis puudutavad asjaomast meedet. Samas dokumendis on veel ette nähtud, et kui on alust arvata, et liikmesriigi poolt kehtestatud kontrollsüsteemi kohaldamata jätmine piirneb ühe ametiasutuse või piirkonnaga, tuleb korrektsiooni kohaldada selle ametiasutuse või piirkonnaga seotud kulude suhtes.

Peale selle on kindla määraga korrektsiooni 5% kõikidele liikmesriigi ühes piirkonnas tehtud kulutustele kohaldamine seda enam asjakohane, kui võtta arvesse, milline tähtsus on põldude identifitseerimise süsteemi ja maainfosüsteemi nõuetekohasel pidamisel. Nimelt on põldude identifitseerimine ja pindalade toetuskõlblikkuse kontrollimine pindalaga seotud korra nõuetekohasel kohaldamisel võtmetähtsusega. Puudused põldude identifitseerimise süsteemis ja maainfosüsteemis, nagu neis süsteemides sisalduvate andmete ebatäpsus, mis mõjutab deklareeritud pindalade toetuskõlblikkuse kontrollimiseks mõeldud haldus‑ ja kohapealsete kontrollide läbiviimist, tähendab iseenesest olulist ohtu kahju tekkimiseks liidu eelarvele.

(vt punktid 55–57, 66, 67 ja 72)